Wɔatoto sɛmɛnte boɔ mu prɛko pɛ ama seesei sɛmɛnte baage baako boɔ boro GHȼ 80 ɛsiane kɔ a nneɛma a wɔde yɛ sɛmɛnte no boɔ kɔ soro no nti.
Wei asi ɛsiane bɛyɛ abosome mmienu ntomu nhyehyɛeɛ a ɛbaeɛ a ɛyɛ 10% no nti.
Nhwehwɛmu a Joy Business ayɛ no wɔ wɔn a wɔtontɔn sɛmɛnte no mmako mmako no akakye kyerɛ sɛ sɛmɛnte baage baako boɔ no da nso, na ɛfiri GH ȼ 77 de kɔ GH ȼ 85.
Saa ara nso na ɛboɔ no da nso wɔ ayɛfoɔ a wɔn ne GHACEM, Diamond ne Dangote no ntam. Nanso Dzata sɛmɛnte no deɛ boɔ wɔ fam.
Sɛmɛnte boɔ a wɔatoto mu yi kyerɛ sɛ saa ara nso na adansie nso boɔ bɛkɔ soro.
Wei bɛma wɔn a wɔsisi adan tontɔn no, ne ɛdan a wɔde ma ahan boɔ akɔ soro yie wɔ ɔman no mu baabiara; nanso beaeɛ a ɛdan no wowɔ na ɛbɛkyerɛ ne boɔ.
Yɛrebisa sɛ adɛn nti na ntomu yi aba? Ntomu no aba ɛsiane sɛ nneɛma a wɔde di dwuma no boɔ ayɛ den. Ne boɔ ayɛ den ɛsiane sidi no yɛ a ayɛ mmrɛ da US Dɔlla no ase no nti. Nneɛma a wɔde yɛ sɛmɛnte no bi wɔ hɔ a wɔkra firi aburokyire, ne saa nti ama ɛho dwumadie no boɔ ayɛ den.
Ayɛfoɔ no bi nso ka kyerɛɛ Joy Business sɛ ayɛ den ama wɔ yie sɛ wɔbɛkɔ so ara amene nneɛma no boɔ a ɛrekɔ soro no, ne saa nti ɛho ahia sɛ wɔne atɔfoɔ no kyɛ wɔn adesoa no
Wɔsane nso kyerɛɛ mu sɛ, sɛ wɔrekɔfa nneɛma a wɔde yɛ sɛmɛnte no afiri pɔɔto hɔ a, ɛyɛ a na ɛtoɔ a ɛdeda so no wɔ soro dodo.
Ↄsanaa da a ɛtɔ so 30 na sɛmɛnte baako boɔ huri kɔduruu GHȼ73.00.
Ayɛfoɔ no de soboɔ no abɔ sidi no ahoɔden a ɛrete kɔ fam dabiara firi saa berɛ no a ɛtoɔ ntwaeɛ no.
